作者:韓愈
標題:送張道士
內容:大匠無棄材，尋尺各有施。況當營都邑，杞梓用不疑。張侯嵩高來，面有熊豹姿。開口論利害，劍鋒白差差。恨無一尺捶，為國苔羌夷。詣闕三上書，臣非黃冠師。臣有膽與氣，不忍死茅茨。又不媚笑語，不能伴兒嬉。乃著道士服，眾人莫臣知。臣有平賊策，狂童不難治。其言簡且要，陛下幸聽之。天空日月高，下照理不遺。或是章奏繁，裁擇未及斯。寧當不俟報，歸袖風披披。答我事不爾，吾親屬吾思。昨宵夢倚門，手取連環持。今日有書至，又言歸何時。霜天熟柿慄，收拾不可遲。嶺北梁可構，寒魚下清伊。既非公家用，且複還其私。從容進退間，無一不合宜。時有利不利，雖賢欲奚為。但當勵前操，富貴非公誰。